Leverkuuse (Duuts: Leverkusen) is 'n krinkloes stad (stad die neet behuurt bis 'ne krink of Kreis, dus Kreisfrei is) in 't zuidweste vaan Noordrien-Wesfale. De Rienlandse plaots vilt oonder 't Regierungsbezirk Köln en ligk neve de steij Kölle en Solingen en de kring Rheinisch-bergischer Kreis en Kreis Mettmann. Leverkuuse ligk op 'n hoegte vaan 60 meter. De stad heet 'n oppervlak vaan 78,87 km², en volgens de census vaan 2014 gief 't dao 160.819 inwoeners. Heimèt heet 't 'n bevolkingsdeechte vaan 2039 de veerkante kilometer. Sinds de nuie stadsraod vaan 2014 is, in tegestèlling bis de meiste Rienlandse steij, de CDU de groetse polletieke partie mèt 17 zetels. Op de twiede en daarde plaots komme daan SPD (14) en Grüne (5). In Leverkuuse gief 't gein universiteit, Fernuniversität Hagen wirk evels väöl mèt Leverkuuse mèt. 't Gief ein hoegesjaol, al gaon de meiste studènte studere in Kölle. De stad besteit oet drei distrikte.